钦定古今图书集成/理学汇编/学行典/第227卷 > 《汉孝子蔡公题辞》包裕
## 钦定古今图书集成/理学汇编/学行典/第227卷 > 《汉孝子蔡公题辞》包裕

“富贵轻于鸿毛，一介重于九鼎”，昔人有是言也。世之
人惟富贵是趋，功利是尚，殊不知天经地义，根本于
人心者，未尝一日泯也。方炎汉中微，新莽政苛，加之
以军旅，因之以饥馑。蔡公顺生于其时，贫茕独立，负
母而逃，拾椹而食，依栖于草泽之闲，与木石居，与鹿
豕游，其所以异于深山之野人者几希，而一念之孝足以动天地、感鬼神，化彊暴卒之慈母，以孝令终，而
天下后世想望其风采、歆慕其行谊者如一日也。至
我太宗文皇帝御制《孝顺事实》，采其行实，编于古圣
君名臣之后，将以传之百世。千世万世，与乾坤相为
悠久。其视当时阴窦之外戚，仇班之内宦，富贵气焰，
身没未几，冰澌火烬，略不闻于后者，果孰得而孰失，
孰重而孰轻也？孔子曰：“齐景公有马千驷，死之日，民
无得而称焉。伯夷、叔齐饿于首阳之下，民到于今称
之。”其斯之谓与！许州守马谦，少从余游，读书尚气节。
兹者捧藩、臬二司檄，惟勤惟慎，建祠于拾椹铺之南，
以风化人心，其知所本哉！予按部经祠下，晋瞻遗像。
俄顷，村夫野叟，扶老携幼，咸罗拜于前曰：“斯祠之建，
是教吾子若孙以孝。孝则家用平康，其祥莫大焉，富
贵奚足云也！”於戏！以是知天经地义根本于人心者，
果未尝一日泯没也。予喜其有关风教，因书之以识
岁月云。